Nemoj meni branit, moja nano / Moj tata u 10
Nemoj meni branit, moja nano / Moj tata u 10 jest singl sarajevske i jugoslavenske pop grupe Rezonansa. Nekadašnja zagrebačka izdavačka kuća Jugoton ga je objavila 1975. godine. Muziku i aranžman za naslovnu pjesmu "Nemoj meni branit, moja nano" napisao je Brano Likić, a tekst Husein Vladović, jedan od osnivača Sarajevske škole rock muzike. Pjesma počinje u lagahnom tempu na akustičnoj gitari, pjevanjem Brane Likića i kratkotrajnim pizzicatom na violini, za kojima slijedi pratnja na električnim orguljama i bubnjevima. Pjevanju se pridružuju i ostali članovi grupe Rezonansa kao i dodatna klavirska pratnja. Tempo u refrenu ove pjesme koji pjevaju Brano i njegova sestra Branka Likić ubrzava se uz aktivno učešće violine i klavira, što sve zajedno zvuči kao američka western muzika. Tekstualno i muzički ova pjesma ima elemente bosanskohercegovačke narodne muzike, što je sredinom 1970-ih bilo popularno zahvaljujući grupi Bijelo dugme i njihovom "pastirskom roku". Na B-strani singl ploče je pjesma pod nazivom "Moj tata u 10", u kojoj je Branka Likić obavila najveći dio pjevačkog posla. Fotografiju i dizajn omota singl ploče uradio je Dragan S. Stefanović.